b'\n_START_ARTICLE_\nL\xc3\xa1szl\xc3\xb3 Hadrovics\n_START_PARAGRAPH_\nL\xc3\xa1szl\xc3\xb3 Hadrovics (Lendava, 27. lipnja 1910. \xe2\x80\x93 Budimpe\xc5\xa1ta, 13. svibnja 1997.) bio je poznati ma\xc4\x91arski hungarolog, filolog, slavist, kroatist i povjesni\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nRodio se u obitelji kojoj je podrijetlo bilo iz \xc4\x8cakovca. Materinji jezik mu je bio ma\xc4\x91arski, ali je \xc5\xbeivio u vi\xc5\xa1enacionalnoj sredini, pa je tako nau\xc4\x8dio i hrvatski (me\xc4\x91imursku kajkav\xc5\xa1tinu) i slovenski. U usavr\xc5\xa1avanju njegovog znanja hrvatskog jezika je veliku ulogu odigrala Hadrovicseva rodbina koja je \xc5\xbeivila blizu Bjelovara._NEWLINE_Srednju \xc5\xa1kolu je poha\xc4\x91ao u Kisegu i Kestelju, a u Budimpe\xc5\xa1ti je studirao ma\xc4\x91arski i latinski. Na studiju je do\xc5\xa1ao u dodir sa slavisti\xc4\x8dkim temama, \xc5\xa1to je rezultiralo i njegovim odu\xc5\xa1evljenjem za nju koje je i\xc5\xa1lo dotle da je doktorirao na slavenskoj filologiji._NEWLINE_Radio je u u sveu\xc4\x8dili\xc5\xa1noj knji\xc5\xbenici, Institutu za povijest te na Filozofskom fakultetu u Budimpe\xc5\xa1ti.\n_START_SECTION_\nZnanstveni rad\n_START_PARAGRAPH_\nBavio se ma\xc4\x91arsko-hrvatskim kulturnim vezama, posu\xc4\x91enicama iz slavenskih jezika u ma\xc4\x91arskom i iz ma\xc4\x91arskog u slavenskim jezicima, sintaksom u ma\xc4\x91arskom jeziku, povije\xc5\xa1\xc4\x87u Srba, slavenskim narje\xc4\x8djima u Ma\xc4\x91arskoj (posebno kajkavskim i \xc4\x8dakavskim), a me\xc4\x91u ostalim je prou\xc4\x8davao stariju hrvatsku knji\xc5\xbeevnost, a ponajvi\xc5\xa1e kajkavsku, . Objavio je i nekoliko studija iz podru\xc4\x8dja pravopisa i jezika. Pisao je rje\xc4\x8dnike._NEWLINE_Njegovo najve\xc4\x87e djelo se bavi gradi\xc5\xa1\xc4\x87anskim Hrvatima: Schriftum und Sprache der burgenl\xc3\xa4ndischen Kroaten im 18. und 19. Jahrhundert._NEWLINE_Bio je stalnim suradnikom me\xc4\x91unarodnog filolo\xc5\xa1kog \xc4\x8dasopisa Archivum Europea Centroorientalis, HAZU-ove Filologije, a ure\xc4\x91ivao je \xc4\x8dasopis Studia Slavica._NEWLINE_Bio je \xc4\x8dlanom Ma\xc4\x91arske akademije znanosti i Hrvatske akademije znanosti i umjetnosti.'